钦定古今图书集成/明伦汇编/闺媛典/第032卷 > 卢元礼妻李氏
## 钦定古今图书集成/明伦汇编/闺媛典/第032卷 > 卢元礼妻李氏

按《魏书列女传》：“赵郡柏人人，赵郡太守李叔引之女，
范阳卢元礼之妻。性至孝，闻于州里。父卒，号恸几绝
者数四，赖母崔氏慰免之得全。三年之中，形骸消瘠，
非人扶不起。及归夫氏，与母分隔，便饮食日损，涕泣
不绝，日就尪羸。卢氏合家慰喻，不解，乃遣归宁，还家
乃复故，如此者八九焉。后元礼卒，李追亡抚存，礼无”
违者，事姑以孝谨著。母崔，以神龟元年终于洛阳，凶
问初到，举声恸绝，一宿乃苏，水浆不入口者六日。其
姑虑其不济，亲送奔丧，而气力危殆，自范阳向洛，八
旬方达，攀榇号踊，遂卒。有司以状闻。诏曰：“孔子称毁
不灭性，盖为其废养绝类也。李既非子，而情不胜哀，
虽觉大过，而孝出至性。若不加旌异”，则无以劝引浇
浮。可追号曰“贞孝女宗。”易其里为“孝德里”，标李卢二
门，以惇风俗。